Energia sostenibel na Aruba

**Energia sostenibel na Aruba** ta data di inicio di siglo 21. Desde e transicion 20% di e consumo total di energia di Aruba ta wordo suministra door di energia sostenibel. Fin di augustus 2022 gobierno di Aruba ta anuncia cu pa 2050 e isla mester ta ‘klimaat neutraal’, eliminando tur emision di CO2. Utilities Aruba hunto cu WEB y ELMAR lo ehecuta un plan nacional di energia pa aumenta produccion local di energia renobable y traha un di dos parke di molina di biento.

E transicion di energia fossiel pa energia sostenibel a wordo poni en marcha door di e continuo aumento di e prijs di zeta pa operacion di e planta di energia y awa WEB. WEB a cuminsa busca tecnologianan alternativa cu ta viabel y cu ta hisa eficiencia den produccion di awa di bebe y generacion di electricidad. Ademas e clima Arubano, cu ta registra riba un base anual 5000 ora di biento y 2500 ora di solo, ta ideal pa aplicacionnan di energia sostenibel. Esaki a resulta den proyectonan den area di energia di biento y energia solar.

## Energia di biento
### Proyecto Vader Piet
E desaroyo di un parke di turbina di biento a cuminsa na 2004. Na aña 2009 a completa construccion di e prome parke turbina di biento na Vader Piet, na costa nort di Aruba. E facilidadnan ta consisti di 10 molina y por produci un maximo di 30MW. E compania Windpark Vader Piet N.V. ta exploita e facilidadnan y ta bende e coriente produci den e parke na WEB.

### Proyecto Urirama
Den september 2011 WEB y Windpark Vader Piet N.V. a firma un carta di intencion cu proposito pa investiga e desaroyo di un parke di biento na Urirama den bario di Alto Vista na Noord. Na juli 2012 e instituto di investigacion Hulandes, *Keuring van Electrotechnische Materialen Arnhem (KEMA),* a publica un investigacion tocante e impacto social y ambiental cu e molinanan den un parke di biento lo tin riba e bario. Den luna di november 2012 Parlamento di Aruba a ricibi conseho adicional limita for di *Commissie voor mileueffectrapportage* riba e posibel efectonan negativo cu zonido, refleccion di luz y sombra di e instalacion por tin den vecindario. Riba 6 di november 2013 Parlamento di Aruba a aproba e proposito pa e construccion di un parke di biento di 24MW consistiendo di 8 molina di e tipo *Vestas V90* cada un cu un capacidad di 3MW y un haltura 84m sin conta e molina. Riba 29 di april 2014 Gobierno di Aruba a entrega e permiso di ley pa causa molester *(hinderwetvergunning)* na Windpark Urirama N.V., locual ta necesario pa por opera e facilidadnan legalmente. E siguiente dia WEB y Windpark Urirama N.V. a firma un acuerdo pa e compra y benta di e coriente cu wordo produci den e parke. E proyecto a ricibi hopi protesta y atencion di media debi na e area cu construccion mester a tuma luga. Algun habitante di Alto Vista a bay corte pa purba stop e construccion. Organisacionan pa proteccion di naturalesa manera Aruba Birdlife Conservation, Rainbow Warriors y Stimaruba a declara nan oposicion pa e proyecto. Desde luna di mei 2015 e proyecto a haña contratiempo debi na e molinanan. E suministrador di e molina a stop produccion di e molina di 3MW y lo mester pidi di un tipo di molina nobo, *Vestas V112*, cu un capacidad di 3.3MW. Tempo cu esaki a bin na cla e permiso pa e ocho molina di 3MW a ser pidi caba y huez a dicta cu pa uza molina di 3.3MW mester cuminsa cu proceso pa permiso di nobo. Gabinete Wever-Croes I ta tuma e decicion pa para e proyecto di parke di molina na april 2018 y riba 1 di juni mesun aña pa no otorga e permiso di ley pa causa molester (*hinderwetvergunning)* na Windpark Urirama N.V., asina poniendo un stop definitivo riba e proyecto aki. E posibilidad ta existi cu e molinanan cu tawata destina pa e tereno na Urirama lo wordo uza na e tereno na Vader Piet. 

### Proyecto Rincon
Construccion di un dos parke di turbina di biento ta esencial pa Aruba por ta completamente dependiente di energia renobable pa aña 2050. Na september 2022 a invita companianan desaroyador pa inscribi pa e proyecto cu probablemente lo ubica den e zona di Rincon. E compania cu haya e contract, lo tin cu diseña, construi, instala, ta doño, opera y mantene e parke di molina aki. Ademas e ta keda responsabel pa bende e energia genera cu Utilities pa 15 aña largo.

## Energia solar
### Proyecto Aeropuerto Internacional Reina Beatrix
Durante aña 2015, na Aeropuerto Internacional Reina Beatrix, e prome parke solar riba e isla a wordo construi. E structura cu ta cubri henter e parking lot principal di e aeropuerto, ta consisti di 14,400 modula fotovoltaico solar. E parke por produci un total di 3.3MW, suficiente energia pa suministra mas o menos 1500 cas cu coriente for di un fuente sostenibel.

### Proyecto Refineria di Aruba
Na 2017 e construccion di un di dos parke solar riba e isla a cuminsa den districto di San Nicolas, riba un tereno cu antes tabata propiedad di Refineria di Aruba. Un parke cu lo por produci 5.9MW, e lo cubri un area di mas o menos 91,000 meter cuadra. E proyecto a wordo finalisa na maart 2018.